Ego Adam, vicecomes Meleduni, notum facio universis presentes litteras inspecturis quod, cum inter homines meos, ex una parte, et abbatem Sancti Benedicti, ex altera, contentio verteretur super territorio de Valliaco, in quo dictus abbas petebat terragium, tandem de proborum virorum consilio fuit inter partes compositum in hunc modum, videlicet quod homines mei, illi scilicet qui dictum territorium tenent et excolunt, singulis annis tempore messium requirent et submonebunt dictum abbatem vel ejus servientem hora tertia, ut suum terragium veniant percepturi; si vero dictus abbas vel ejus serviens ad horam tertiam venerit, habeat et percipiat suum terragium pacifice et quiete; si non venerit vel miserit dictus abbas ad eamdem horam, homines mei predicti ipsum vel ejus servientem usque ad vesperas expectabunt, si ad horam vesperarum venerit vel miserit dictus abbas, habeat et percipiat suum terragium ut dictum est. Si non venerit vel miserit, homines mei predicti facient dicto abbati suum terragium et in campo illo dimittent in quo debet percipi et haberi, et de cetero segetum suarum suam facient voluntatem. Si autem predicti homines mei requisierint vel submonuerint dictum abbatem vel ejus servientem ad horam vesperarum de terragio suo percipiendo, et ad eamdem horam non venerit vel miserit dictus abbas, predicti homines ipsum vel ejus servientem usque ad tertiam diei crastine expectabunt. Si ad eamdem horam venerit vel miserit, habeat terragium suum. Si non venerit vel miserit, homines predicti sibi facient suum terragium et in campo dimittent et de residuo suam facient voluntatem, ut superius est expressum. Si forte predictus abbas vel ejus serviens homines meos suspectos habuerit, quin sibi legitime reddiderint et fecerint suum terragium, et quin eos abbatem vel servientem requisierint hora nominata et certa de percipiendo terragio suo, ut dictum est, homines mei predicti in territorio predicto et non alibi super premissis tenentur facere juramentum, nec dictus abbas vel ejus serviens dictos homines poterit super hoc ulterius laborare vel vexare. In cujus rei testimonium, presentes litteras volui sigilli mei munimine roborari. Actum anno Domini 1241, mense decembri.